กรณีศึกษา ปั๊มน้ำมัน PT
ถ้าไม่นับปั๊มน้ำมันของปตท. ปั๊มน้ำมันของบริษัทไหนมีจำนวนมากที่สุดในประเทศไทย? คำตอบคือ ปั๊มน้ำมันพีที (PT)  จากการขยายสาขาอย่างรวดเร็ว ทุกคนคาดหวังว่าบริษัทนี้จะกำไรดี บริษัทนี้เคยมีมูลค่าบริษัทมากถึง 55,000 ล้านบาท แต่มาวันนี้มูลค่าดังกล่าวเหลือเพียง 13,000 ล้านบาท ทำไมกำไรจึงลดลงขนาดนั้น ลงทุนแมนจะเล่าให้ฟัง
19 พ.ย. 2561

กรณีศึกษา ปั๊มน้ำมัน PT / โดย ลงทุนแมน
ถ้าไม่นับปั๊มน้ำมันของปตท.
ปั๊มน้ำมันของบริษัทไหนมีจำนวนมากที่สุดในประเทศไทย?
คำตอบคือ ปั๊มน้ำมันพีที (PT)
จากการขยายสาขาอย่างรวดเร็ว
ทุกคนคาดหวังว่าบริษัทนี้จะกำไรดี
บริษัทนี้เคยมีมูลค่าบริษัทมากถึง 55,000 ล้านบาท
แต่มาวันนี้มูลค่าดังกล่าวเหลือเพียง 13,000 ล้านบาท
ทำไมกำไรจึงลดลงขนาดนั้น ลงทุนแมนจะเล่าให้ฟัง
บริษัท พีทีจี เอ็นเนอยี จำกัด (มหาชน) เป็นเจ้าของปั๊มพีที ร้านสะดวกซื้อ PT Mart และ Max Mart รวมถึงธุรกิจร้านกาแฟพันธุ์ไทย และร้านคอฟฟี่ เวิลด์
ลองมาดูจำนวนสาขาของแต่ละธุรกิจ
ปี 2558 จำนวนปั๊มน้ำมันพีที 1,150 แห่ง ร้านสะดวกซื้อ 41 แห่ง ร้านกาแฟ 20 แห่ง
ปี 2559 จำนวนปั๊มน้ำมันพีที 1,407 แห่ง ร้านสะดวกซื้อ 65 แห่ง ร้านกาแฟ 52 แห่ง
ปี 2560 จำนวนปั๊มน้ำมันพีที 1,696 แห่ง ร้านสะดวกซื้อ 101 แห่ง ร้านกาแฟ 209 แห่ง
จะเห็นว่าทั้งจำนวนสถานีบริการปั๊มน้ำมัน ร้านสะดวกซื้อ และธุรกิจร้านกาแฟ นั้นเพิ่มขึ้นมาตลอด
รายได้และกำไรของบริษัท พีทีจี เอ็นเนอยี จำกัด (มหาชน)
ปี 2558 รายได้ 53,840 ล้านบาท กำไร 651 ล้านบาท
ปี 2559 รายได้ 64,927 ล้านบาท กำไร 1,073 ล้านบาท
ปี 2560 รายได้ 84,905 ล้านบาท กำไร 913 ล้านบาท
ซึ่งดูจากรายได้ก็สอดคล้องกับการขยายจำนวนสาขา
แต่สิ่งที่เกิดขึ้นก็คือ..
ผลประกอบการในไตรมาสที่ 3 ปี 2561 บริษัทเหลือกำไรเพียง 1.9 ล้านบาท
ทำให้ 9 เดือนแรกในปี 2561 บริษัทมีรายได้ 78,812 ล้านบาท กำไร 448 ล้านบาท
เทียบกับ 9 เดือนแรกในปี 2560 ที่บริษัทมีรายได้ 62,233 ล้านบาท กำไร 674 ล้านบาท
ดูเหมือนว่าบริษัทยังสามารถรักษาการเติบโตของรายได้ได้ดีอยู่ แต่กำไรของบริษัทเริ่มลดลงตั้งแต่ปี 2560
สาเหตุบางส่วนก็มาจากการขยายธุรกิจ ทำให้มีค่าใช้จ่ายเพิ่มมากขึ้น
แต่สิ่งที่สำคัญไม่แพ้กันก็คือ ความผันผวนของค่าการตลาดเนื่องจากรายได้หลักของบริษัทเกือบทั้งหมดยังมาจากธุรกิจสถานีบริการน้ำมัน
ค่าการตลาดคืออะไร?
ค่าการตลาดนั้นก็คือ กำไรที่ปั๊มน้ำมันจะได้ ซึ่งมาจากส่วนต่างระหว่างราคาขายน้ำมันและต้นทุนน้ำมัน (ราคาน้ำมันดิบ)
ซึ่งค่าการตลาดจะไม่ได้เป็นตัวเลขคงที่ และขึ้นอยู่กับหลายปัจจัยทั้งด้านต้นทุนน้ำมัน และการปรับราคาขายน้ำมัน
ค่าการตลาดที่ลดลงเพียง 0.1 บาทต่อลิตร อาจดูเหมือนไม่มาก แต่ถ้านึกภาพว่า ถ้าเราขายน้ำมันกว่า 3,000 ล้านลิตรต่อปี ก็หมายความว่า กำไรที่มาจากธุรกิจปั๊มน้ำมันนั้นจะหายไปถึง 300 ล้านบาทเลยทีเดียว
และตอนนี้ปั๊มพีทีก็กำลังเจอปัญหาค่าการตลาดที่ต่ำลง เพราะบริษัทให้เหตุผลไว้ว่าไม่สามารถปรับราคาขายน้ำมันให้เพิ่มตามต้นทุนได้ ตามการขอความร่วมมือจากภาครัฐ ซึ่งทำให้กระทบกับกำไรของบริษัท
ก่อนจะจบเรื่องนี้
ถ้าไม่กล่าวถึงเรื่องราคาหุ้นคงไม่ได้
หุ้นของปั๊มน้ำมันพีที อยู่ในตลาดหลักทรัพย์ชื่อ PTG เข้ามาซื้อขายในตลาดหลักทรัพย์วันที่ 30 พฤษภาคม 2556 ด้วยราคา IPO ที่ 3.90 บาท ที่มูลค่าบริษัทประมาณ 6,500 ล้านบาท
ราคาหุ้นเคยขึ้นไปทำจุดสูงสุด 33.75 บาท วันที่ 19 ธันวาคม 2559 ทำให้มูลค่าบริษัทอยู่ที่ประมาณ 55,000 ล้านบาท เพิ่มขึ้นเกือบ 9 เท่า ภายในระยะเวลาปีกว่า
ขณะที่ค่า Price to Earnings (P/E) เคยขึ้นไปสูงกว่า 60 เท่า ซึ่งอาจตีความได้ว่า นักลงทุนเชื่อมั่นว่า บริษัทจะสามารถสร้างกำไรเติบโตอย่างมากในอนาคต
ซึ่งถ้ากำไรยังเติบโตสูงและเติบโตอย่างต่อเนื่อง ทุกอย่างก็ไม่น่ามีปัญหา แต่เมื่อไรก็ตามที่กำไรเริ่มไม่เป็นไปตามที่นักลงทุนคาด ราคาหุ้นที่มี P/E สูงจะลดลงอย่างรวดเร็ว
ปัจจุบันราคาหุ้นของ PTG เหลือ 8 บาท และมูลค่าบริษัทเหลือ 13,500 ล้านบาท ซึ่งหมายความว่าราคาลดลงกว่า 70% จากจุดสูงสุด
เรื่องนี้ทำให้เราได้รู้ว่าในบางครั้งเรื่องที่ดูน่าตื่นเต้น สวยงาม ก็อาจจะไม่ได้คงอยู่ไปตลอด
เราควรเรียนรู้ในความคาดหวังของคน
ความคาดหวังอาจทำให้เรามีความสุข ชีวิตเราอาจอยู่ได้เพราะความคาดหวัง
แต่ถ้าเราคาดหวังมากเกินไป สุดท้ายมันจะกลับมาทำร้ายตัวเรา..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-PTG 2017 Annual Report
-